
Псапэ зыпылъ Iуэху
Абхъаз.Республикэм щаублащ «Киараз» псапащIэ жылагъуэ организацэм илъэс къэс къызэригъэпэщ «Счастливое 1 сентября» Iуэхур. Ар фокIадэм и 15 пщIондэ екIуэкIынущ.
«Киараз»-м и гъэзэщIакIуэ унафэщI Каммэ Гопие зэры-жиIамкIэ, Сыхъум дэт «Бегемотик», «Канцелярия» тыкуэнхэм, хабзэ зэрыхъуауэ, щагъэувынущ зэрытхэн-зэреджэн хьэпшыпхэр щызэхуахьэсыну пхъуантэхэр. Гупыж зыщI дэтхэнэми абыхэм иралъхьэ хъунущ унагъуэ хуэмыщIахэм я сабийхэм Iэрагъэхьэн папщIэ ягу пыкI зыгуэрхэр.
Нэгъабэ апхуэдэ Iуэху щхьэпэм и фIыгъэкIэ школ хьэпшыпхэмкIэ къызэрагъэпэщащ сабий 300-м нэблагъэ. Мы гъэм ар нэхъыбэ хъуну щогугъ. «ДыхущIэкъунущ а Iуэхум район псори къызэщIедгъэубыдэным», — дыщIигъуащ Гопие.
Нэхей Даут и музей
Адыгей.Совет Союзым и ЛIыхъужь Нэхей Даут и музей ар къыщыхъуа ВыкIэпщей къуа-жэм къыщызэIуахащ ар къызэ_ралъхурэ илъэси 100 щрикъум ирихьэлIэу.
Нэхей Даут Дзэ Плъыжьым и майору щытащ. Ар фронтым къыщыхутащ Хэку зауэшхуэм щыщIидза дыдэм — 1941 гъэм мэкъуауэгъуэм и 24-м. Даут щызэуащ Ищхъэрэ, Волховскэ, Центральнэ, Брянскэ, 1-нэ Белорусскэ фронтхэм. Ар уIэгъэ хъуат тхуэнейрэ, итIанэми зэуапIэм игъэзэжырт. Нэхей Даут цIэрыIуэ ищIащ 1945 гъэм щIышылэм Вислэ псым и къухьэпIэ Iуфэм къыщызэригъэпэща ебгъэрыкIуэныгъэм, абы щыгъуэ батальоным фашист 200 яукIащ, пушкэ хьэлъэу 2, пулемёти 10 зыIэрагъэхьащ, гъэру къащтащ сэлэтрэ офицеру 30.
Даут и музейр къыщызэIуахым яхэтащ ветеранхэр, муниципалитетым и унафэщIхэр, интеллигенцэр, щIалэгъуалэр, ЛIыхъужьым и къуэ Нэхей Юрий, музейм архив дэфтэрхэр, уасэ зимыIэ сурэтхэр езытар.
Къыхэдгъэщынщи, музейр къыщызэIуаха школыр Даут щеджарщ, уеблэмэ, зауэм и пэкIэ абы щылэжьащ.
УЭРДОКЪУЭ Женя.
